কথা ছিল শুধু অভিষেক। কিন্তু উপরি পাওনা হিসেবে পাওয়া গেল খোদ মমতা বন্দ্যোপাধ্যায়কেও। সশরীরে হাজির না হলেও, সোমবার নজরুল মঞ্চে আয়োজিত ডিজিটাল কনক্লেভে ভাষণ দিলেন মমতা বন্দ্যোপাধ্যায়। মাইক্রোফোনের সামনে সেলফোন ধরে তৃণমূলনেত্রীর বার্তা শোনানো হল দলের ডিজিটাল সৈনিকদের। তার পরে ভাষণ দিলেন অভিষেক। তবে দু’জনের ভাষণেই সবচেয়ে গুরুত্ব পেল বিজেপির মোকাবিলা করার প্রসঙ্গ। প্রত্যেককে নিজের নিজের এলাকায় আরএসএস-এর কার্যকলাপের উপরে নজর রাখতে বললেন মমতা। আর অভিষেক বললেন, বিজেপির সোশ্যাল মিডিয়া পেজে ঢুকে বিজেপিকে আক্রমণ করতে হবে।